Voëlklip: Pa 'oorweeg opsies, dankbaar vir ondersteuning' | Netwerk24
Deur Jackie Kruger 15 November 2019 21:08
Ettienne Scheepers van Heroldsbaai oorweeg sy opsies en is dankbaar vir die ondersteuning wat hy in dié verband kry ná die tragedie verlede maand toe sy vrou en twee kinders in hul motor oor 'n afgrond by Voëlklip gestort het.
Etienne en Heidi Scheepers met hul kinders, Hugo en Cuzette. Foto: Facebook/Heidi Scheepers
Netwerk24 het Donderdag berig Scheepers beoog regstappe teen die administrateurs van 'n Facebook-groep, Murder She Wrote Investigations & Discussion, wat glo lasterlike opmerkings oor hom op die groep se blad toegelaat het. 'n Regskennisgewing is in dié verband uitgereik.
Volgens 'n brief van die regsfirma A Chimes & Van Wyk Ing. in George oor 'n dringende kennisgewing vir die verkryging van 'n interdik en 'n dagvaarding vir skade, word onder meer geëis dat elke inskrywing of kommentaar wat na Scheepers, sy vrou of kinders verwys, permanent verwyder word. Die administrateurs moet ook skriftelik aandui dat daar geen lasterlike of ander verklaring gepubliseer sal word, hetsy deur hulle of 'n derde party, wat na hom, sy vrou of kinders verwys nie.
Die groep is tot Donderdagmiddag om 17:00 kans gegee om aan die vereistes te voldoen.
Donald Curtis, 'n prokureur van die regsfirma wat namens Scheepers optree, het Vrydag by navraag gesê die kliënt (Scheepers) het kennis geneem van die verwydering van die meeste lasterlike inskrywings en kommentaar van die Murder She Wrote-Facebookblad, maar daar was geen onderneming om enigiets verder te publiseer, of geen vorm van verskoning nie. 'n Klomp mense hou aan (en die administrateurs hou aan om dit toe te laat) om verdere lasterlike kommentaar te lewer oor Scheepers se regstappe om sy oorlede familie se eer en reputasie te beskerm.
"Hy oorweeg sy opsies en is baie dankbaar vir die ondersteuning wat hy in dié verband ontvang het ná die afgelope dae se gebeure," het Curtis gesê.
* Netwerk24 het die administrateurs van die Facebook-blad probeer kontak. Sodra daar reaksie van hulle ontvang word, sal dit bygewerk word.